ג'יילן רוז

ג'יילן אנתוני רוז (באנגלית: Jalen Anthony Rose; נולד ב-30 בינואר 1973) הוא כדורסלן עבר אמריקאי ששיחק במשך 13 עונות בליגת ה-NBA. רוז, שהוא שמאלי, נודע כשחקן מגוון המסוגל לשחק במידה שווה בעמדות הרכז, הקלע והסמול פורוורד הודות לגובהו (2.03 מטרים) ויכולות המסירה שלו. ממוצעיו לאורך הקריירה הם 14.3 נקודות, 3.5 ריבאונדים ו-3.8 אסיסטים למשחק. רוז נולד וגדל בעיר דטרויט שבמישיגן. אביו הביולוגי, ג'ימי ווקר, נבחר בבחירה הראשונה של דראפט ה-NBA לשנת 1967, והשתתף פעמיים במשחק האולסטאר של ה-NBA, בעונות 1970 ו-1972. עם זאת, ווקר עזב את אימו של רוז בטרם נולד, ולא לקח חלק בגידולו. ווקר ורוז מעולם לא נפגשו באופן אישי, ושוחחו מספר פעמים בטלפון, בשנת 2000. כשחקן קבוצת הכדורסל של "תיכון סאות'וסטרן" בדטרויט, שיתף רוז פעולה עם שחקני ה-NBA לעתיד וושון לנרד והווארד איזלי. לאחר לימודיו התיכוניים עבר לאוניברסיטת מישיגן, בה היה חלק מה-"Fab Five" (קיצור של "Fabulous Five", חמשת המופלאים) - חמישה פרשמנים שהרכיבו את החמישייה הפותחת של מישיגן והובילו אותה לשתי הופעות רצופות בגמר אליפות המכללות. חברי החמישייה היו רוז, כריס ובר, ג'וואן הווארד, ריי ג'קסון וג'ימי קינג. בעונת הפרשמן שלהם, 1991/1992, הפסידה מישיגן בגמר הטורניר לאוניברסיטת דיוק בה שיחקו כריסטיאן לייטנר וגרנט היל בתוצאה 51–71, ובעונה הבאה הפסידו בגמר לאוניברסיטת קרוליינה הצפונית בתוצאה 71–77. בשתי עונות אלו קלע רוז ממוצעים של 17.6 ו-15.4 נקודות למשחק, בהתאמה. בעונתו השלישית והאחרונה במישיגן, לאחר עזיבתו של ובר ל-NBA, הוביל רוז את קלעי קבוצתו עם 19.9 נקודות למשחק והוליך אותה לשלב "שמונה הגדולות" בטורניר ה-NCAA. בסיום אותה עונה הודיע כי החליט לוותר על שנתו האחרונה באוניברסיטה, ולהירשם לדראפט ה-NBA יחד עם ג'וואן הווארד. בחקירה ממושכת שהחלה בשנת 1996, נחשפה פרשת העלמת מס בו היו מעורבים מספר שחקנים מאוניברסיטת מישיגן, בהם כריס ובר. בעקבות המקרה הוטלו על הקבוצה מספר סנקציות בשנת 2002, בהן ביטול כל הישגי הקבוצה החל מפיינל פור המכללות ב-1992 ועד לסיום עונת 1992/1993, וכן כל ההישגים בין 1995 ל-1999. ג'יילן רוז עצמו לא היה בין הנאשמים בפרשה. רוז נבחר בבחירה ה-13 של דראפט ה-NBA לשנת 1994 על ידי קבוצת דנוור נאגטס. בעונת הרוקי שלו קלע רוז 8.2 נקודות בממוצע למשחק, בעיקר כשחקן ספסל, ונבחר לחמישיית הרוקיז השנייה של העונה. בסיום עונתו השנייה נשלח בטרייד לאינדיאנה פייסרס, ובשלוש עונותיו הראשונות בקבוצה קלע כ-9.1 נקודות למשחק, כמחליפם של רג'י מילר, כריס מאלין ודריק מקי בעמדות הקלע והסמול פורוורד. בעונת 1999/2000 הוכנס רוז לחמישייה הפותחת, ורשם עונת שיא עם 18.2 נקודות, 4.8 ריבאונדים ו-4.0 אסיסטים למשחק שזיכו אותו בתואר השחקן המשתפר של העונה. באותה עונה העפילו הפייסרס לגמר ה-NBA, לראשונה בתולדות הקבוצה, שם התמודדו מול לוס אנג'לס לייקרס של שאקיל אוניל וקובי בראיינט. בסדרת הגמר קלע רוז 23.0 נקודות למשחק, אך קבוצתו הפסידה בתוצאה 4-2. בעונה וחצי הבאות באינדיאנה המשיך להציג יכולת גבוהה עם כ-19.7 נקודות למשחק, ובמהלך עונת 2001/2002 הועבר לשיקגו בולס בטרייד ששלח לפייסרס את בראד מילר ורון ארטסט. בתקופתו בשיקגו הפך לכוכב הקבוצה, כשקלע 21.4 נקודות בממוצע למשחק, אך הבולס הציגו יכולת חלשה ולא העפילו לפלייאוף ה-NBA. כחודש לאחר תחילת עונת 2003/2004 נשלח בטרייד לטורונטו ראפטורס, יחד עם דונייל מרשל, בתמורה לחבילה שכללה את אנטוניו דייוויס. בטורונטו תופקד בעיקר בעמדת הרכז, והיה אחד השחקנים המובילים בקבוצה, לצד וינס קרטר וכריס בוש, כשקלע 16.2 נקודות למשחק. ב-22 בינואר 2006 לקח חלק במשחק בו קלע קובי בראיינט 81 נקודות, ובחלקים רבים מהמשחק תופקד כשומר שלו. באמצע עונת 2005/2006 הועבר בטרייד לניו יורק ניקס, שוב בתמורה לאנטוניו דייוויס. ב-26 משחקיו בניו יורק קלע 12.7 נקודות למשחק, ובסיום העונה שוחרר מהקבוצה. בעונתו האחרונה בקריירה, 2006/2007, שיחק עבור פיניקס סאנס, בה שימש כשחקן ספסל שולי וקלע 3.7 נקודות בממוצע למשחק. בעת פרישתו ב-2007 החל רוז לשמש כפרשן בתוכנית הספורט "SportsCenter", ומאז שנת 2012 משתתף באולפן "NBA Countdown", המשודר ברשתות ESPN ו-ABC לפני משחקי NBA. מדיה וקבצים בנושא ג'יילן רוז בוויקישיתוף אתר האינטרנט הרשמי של ג'יילן רוז ג'יילן רוז, ברשת החברתית פייסבוק ג'יילן רוז, ברשת החברתית אקס (טוויטר) ג'יילן רוז, ברשת החברתית אינסטגרם ג'יילן רוז, סרטונים בערוץ היוטיוב פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות הקריירה ב-NBA, באתר Basketball-reference.com סטטיסטיקות הקריירה של רוז ב-NBA, באתר basketball-reference.com על היחסים בין רוז לאביו, באתר ESPN,‏ 6 בספטמבר 2007 סטטיסטיקות המכללות של רוז, באתר sports-reference.com U-M forfeits 117 wins, offers NCAA $450,000, בארכיון אתר mlive.com,‏ 7 בנובמבר 2002 רשימת הנבחרים בדראפט 1994, באתר basketball-reference.com רוז נשלח בטרייד לאינדיאנה פייסרס, באתר הניו יורק טיימס, 14 ביוני 1996 נתוני סדרת גמר ה-NBA‏ 2000, באתר basketball-reference.com רוז נשלח בטרייד לשיקגו בולס, באתר הרשמי של הקבוצה, 19 בפברואר 2002 רוז נשלח בטרייד לטורונטו ראפטורס, באתר הרשמי של ה-NBA רוז נשלח בטרייד לניו יורק ניקס, באתר ESPN,‏ 4 בפברואר 2006